Hrvatske eurokovanice

Hrvatske eurokovanice skup su kovanica eura koje su od 1. siječnja 2023. godine zakonsko sredstvo plaćanja u Republici Hrvatskoj. Proizvode se u Hrvatskoj kovnici novca d.o.o. Hrvatska narodna banka će kovanice kuna mijenjati do 31. prosinca 2025, dok će se novčanice trajno moći mijenjati. Od 5. rujna 2022. do 31. prosinca 2023. cijene su bile iskazane u eurima i kunama.

## Početak proizvodnje
Početak proizvodnje kovanica eura s hrvatskom nacionalnom stranom svečano je obilježen 18. srpnja u Hrvatskoj kovnici novca. U svrhu realizacije uvođenja eura i ulaska u europodručje 1. siječnja 2023., čiju je formalnu odluku Vijeće Europske unije, HNB pripremila je oko 3.700 tona eurokovanica.

Guverner Hrvatske narodne banke Boris Vujčić istaknuo je kako se do kraja 2022. godine trebalo otkovati otprilike 420 milijuna komada hrvatskih eurokovanica (uz koje je trebalo biti i oko 350 milijuna novčanica), što je predstavljalo veliki logistički napor uzevši u obzir i povlačenje tadašnjih milijardu i 100 milijuna komada kovanica i 500 milijuna novčanica kune iz opticaja.

## Izgled
21. srpnja 2021. je predsjednik Vlade Republike Hrvatske Andrej Plenković izjavio kako će hrvatski narodni znaci na hrvatskim eurokovanicama biti: šahovnica s grba, zemljovid Hrvatske, kuna, Nikola Tesla te glagoljica. Osnovni kriteriji za odabir izgleda kovanica bili su prihvatljivost motiva najširem dijelu javnosti, da motiv predstavlja Hrvatsku te da bude međunarodno prepoznatljiv. Građani su u odabiru motiva nacionalne stranice kovanice mogli sudjelovati u anketi na internetskoj stranici euro.hr.

Buduće dizajne nacionalne strane hrvatske eurokovanice odabrao je na javnom natječaju Savjet Hrvatske narodne banke, a predstavila ih je Vlada Republike Hrvatske 4. veljače 2022. godine. Autorica kovanice u apoenima od 1, 2 i 5 centi: "Natpis na glagoljici s hrvatskom šahovnicom u pozadini" je Maja Škripelj. Kovanice u apoenima od 10, 20 i 50 centi: "Nikola Tesla s hrvatskom šahovnicom u pozadini" dizajnirao je Jagor Šunde. Autor kovanice u apoenu od 2 eura: "Zemljopisna karta Republike Hrvatske s hrvatskom šahovnicom u pozadini" je Ivan Šivak.

Povodom izdanja optjecajnih eurokovanica, Hrvatska narodna banka izdala je kovanicu od 2 eura radi sjećanja na uvođenje eura kao novčane jedinice Republike Hrvatske u količini ne većoj od 250.000 komada. Prikazani vodoravno, na nacionalnoj strani ove prigodne kovanice nalaze se natpisi "HRVATSKA" i godina izdanja "2023.", dok je "ČLANICA EUROPODRUČJA" ispisano duž vanjskog ruba jezgre kovanice. Čine ju i drugi motivi, tj. hrvatska šahovnica i 12 zvijezda europske zastave u vanjskom prstenu. Na obodu se pak nalazi kurzivni tekst "O LIJEPA­ O DRAGA O SLATKA SLOBODO" iz Himne slobodi, pastorale "Dubravka" hrvatskoga književnika Ivana Gundulića. Autor prigodne kovanice je Nikola Vudrag te je u optjecaj puštena 15. rujna 2023.

Dizajner Stjepan Pranjković proglašen je pobjednikom za dizajn kovanice od 1 eura. No, ubrzo nakon proglašenja, 7. veljače 2022. povukao je svoj dizajn zbog sumnji istaknutih na društvenim mrežama kako je koristio sliku kune na grani škotskog fotografa Iaina Leacha. Stoga je također odbio i novčanu nagradu od 70.000 kuna. Dan nakon, Hrvatska narodna banka raspisala je novi natječaj te su svi autori morali potpisati izjavu kako je dizajn koji prilažu njihova originalna intelektualna tvorevina i jedino za potrebe natječaja.

Na sjednici Savjeta Hrvatske narodne banke, 4. svibnja 2022., donešena je odluka o konačnom odabiru likovnog rješenja nacionalne strane Republike Hrvatske na kovanici od 1 eura s motivom kune sa šahovnicom u pozadini autora Jagora Šundea te koautora Davida Čemeljića i Frana Zekana. Dana 20. travnja 2022. Vijeće Europske unije odobrilo je novi dizajn.

### Dizajn

## Prigodne kovanice

## Reference